52. schôdza NR SR - 13.deň - A. dopoludnia
Dátum: 2026-06-12
Poslanec: Plaváková, Lucia (PS)
Druh vystúpenia: Vystúpenie v rozprave

Dobré ránko pán predsedajúci, kolegovia, kolegyne, sme opäť v rozprave k tomu kinder vajcu od Jána Michelka, ktorý je tu? Až doteraz? Čo je super, lebo možno sa konečne dozvieme, o čom rokujeme, lebo teda včera sme sa jedine dozvedeli, že nerokujeme o tom, o čom mal byť tento návrh zákona. Pán Michelko tu síce v úvode predstavil návrh zákona, ktorý sa týka stanoviska výboru pre európske záležitosti, kedy sa to mala presunúť táto právomoc do pléna podľa návrhu pána Michelka a spol., ale teda už sme sa dozvedeli v priebehu rozpravy, že toto jednoducho v tomto návrhu zákona nebude. Že to z neho vypadne a že predmetom tohto návrhu zákona má byť opätovná úprava rokovacieho poriadku, ktorý teda už bol nedávno upravovaný, podľa ktorého sa menilo celé rokovanie parlamentu, podľa ktorého prebieha schôdza, táto prvá schôdza, a hneď na prvej schôdzi ste teda zistili, že takto sa vám to nepáči, takže to chcete meniť. A bolo by tak ako slušné, keď veľa sa tu hovorí v tejto sále o slušnosti a dôstojnosti, že bolo by slušné a v podstate aj dôstojné, aby sme vedeli, o čom rokujeme a čo má byť predmetom tohto návrhu zákona. Tak ja by som chcela poprosiť Jána Michelka, on tak vždy hovorí pravdu. Tak, či by nám mohol predstaviť, čo bude vlastne predmetom tohto návrhu zákona. Ak vôbec vie, alebo ja neviem, či niekto vôbec vie, lebo včera som sa pýtala, či niekto vie v tejto sále, o čom rokujeme, čo má byť predmetom tohto návrhu zákona, a nikto sa neozval, nikto nevie. A mne to naozaj nepríde v poriadku, že najvyšší zákonodarný zbor Slovenskej republiky rokuje o návrhu zákona, ktorého obsah je vlastne absolútne neznámy ešte aj predkladateľom a celej koalícii, ktorá ho, predpokladám, plánuje podporiť. Ak to nevie pán Michelko, možno pán spravodajca by to mohol vedieť alebo pán predsedajúci. Niekto by sa snáď mohol nájsť, kto nám predstaví tento návrh zákona, o ktorom rokujeme. A aj všetky jeho dôsledky, lebo včera sme sa dozvedeli, že tá technická zmena IT systémov, pravdepodobne, nikto nám nedal inú odpoveď, ale faktúra sa našla za 48 000 € a bolo by dobré teda vedieť, či to naozaj toľko stálo a koľko bude stáť ďalšia zmena. Ak vôbec viete, lebo keď zatiaľ neviete ani, čo chcete meniť, tak predpokladám, že ťažko sa to dá naceniť, ale budete musieť robiť ďalšie zmeny. Rovnako ako sme tu všetci dostali vytlačené brožúry nového rokovacieho poriadku a zásadných zmien, či to budete robiť tiež nanovo? A dokedy budeme tento rokovací poriadok meniť tak, aby vám konečne vyhovoval? Lebo pripomína to už celý proces s novelami trestných kódexov, kde sa tiež snažíte neustále prinášať nové a nové novely. A smerujete jedine k tomu, že potrebujete naozaj docieliť to, aby ste pomohli Tiborovi Gašparovi v jeho kauze Očistec. Zatiaľ sa vám to nepodarilo tak dôsledne, ako by ste chceli, takže prinášate nové a nové novely. Ja som aj včera hovorila, že máme tu dokonca novelu týkajúcu sa kajúcnikov z dielne ministra spravodlivosti, ktorý vie o tom, že na Ústavnom súde je táto novela predložená, ktorá bola predtým prijatá prílepkou pre pána Gašpara ešte v decembri. A on ako minister spravodlivosti posielal na Ústavný súd. Teraz mi prišlo tento týždeň stanovisko, takže samozrejme o tom vie. Dával tam stanovisko a napriek tomu, že vie, že prebieha konanie na Ústavnom súde, tak si nepočká na rozhodnutie Ústavného súdu, ale predložil vlastnú novelu. Prečo? Prečo vám to tak ponáhľa? Jedine preto, že kauza Očistec je už pred súdom a potrebujete to čo najrýchlejšie skúsiť opäť zmanipulovať a ovplyvniť v prospech Tibora Gašpara a ďalších, ktorí sú tam obžalovaní. No a tento príbeh je samozrejme oveľa smutnejší, čo sa týka tých noviel trestných kódexov, pretože to je absolútny rozvrat právneho štátu a rozvracanie spravodlivosti v podaní ministra spravodlivosti, čo je úplne úplne absurdné. Tento príbeh s rokovacím poriadkom je trochu iný, lebo týka sa len nás tu v tomto pléne, ale ako aj kolegyňa Mesterová včera hovorila, vlastne má dopad na všetkých skrz to, že my si tu určujeme pravidlá, ako prijímame zákony, právne predpisy pre ľudí na Slovensku. A akým spôsobom zabezpečujeme aj výkon demokracie a základných práv, aj v podstate dôsledok volebného rozhodnutia ľudí. Akým spôsobom sú tu, ktoré hlasy ktorých ľudí obmedzované. A vy to teda chcete opätovne meniť, lebo sa vám nepáči, ako ste to prijali teraz. Ako pán Michelko povedal, vy ste to chceli len tak testovať, tak my sme tu asi nejaké pokusné laboratórium, v ktorom si testujete, ako tie vaše zákony fungujú a nefungujú. Obdobne ako v tom prípade noviel trestných kódexov, tiež si tak testujete, že kedy už konečne tomu Tiborovi Gašparovi pomôžete dokonale? No, zatiaľ vám to až tak nejde, ale krivíte tú spravodlivosť riadne. Však aj jemu ste už pomohli. Však niektoré tie skutky sa mu premlčali. V niektorých sa mu znížili trestné sadzby, v dôsledku čoho napríklad môže mať len podmienku, nemusí ísť do väzenia. Čiže to sú zásadné zmeny a už ste aj jeho kauzu ovplyvnili. Potom sa tu ťažko bude pán Tibor Gašpar zavzdušňovať, aký je on nevinný a všetko je v poriadku a on vlastne nikdy nič nespáchal, keď vidíme, čo konáte. Ak by bol nevinný, tak sa obháji pred spravodlivým súdom a nekriví legislatívu sám pre seba v tomto pléne. A to je to, čo sa tu deje neustále, hej? Že už včera sme rokovací deň strávili polku dňa kajúcnikmi pre Tibora Gašpara a druhú polku dňa tým, že chcete opäť zmeniť rokovací poriadok a nejakým spôsobom obmedziť možnosť diskusie v tomto pléne, lebo sa vám nepáči, ako ste to prijali na prvý pokus. Ale ja sa teda opätovne pýtam, kolegovia, kolegyne. Však vy budete za to hlasovať v koalícii, že či by ste sa niekto nemohli prihlásiť do rozpravy a nemohli vysvetliť, čo bude predmetom tohto návrhu zákona. Veď vám to fakt nepríde absurdné, že my tu rokujeme o návrhu zákona, o ktorého obsahu nikto nič nevie v tejto sále? Lebo všeličo sme tu už zažili, ale toto, toto mi príde naozaj, že vrchol. V tých iných prípadoch ste to mali už tak dopredu premyslené, že pošleme tu teda nejaký tento legislatívny vláčik a budeme za neho prilepovať nejaké ďalšie vagóny, ale tu vlastne vy ste priznali, že to, čo je jeho predmetom teraz, o čom je aj dôvodová správa, z ktorej som tu včera citovala, to tam vôbec nebude a bude tam niečo iné. A vy neviete čo. Mňa by naozaj zaujímalo, či toto vám príde v poriadku. Či takto si predstavujete ten dôstojný a slušný legislatívny proces. Lebo ja si ho teda predstavujem naozaj úplne inak. A obzvlášť, ak ide o zmeny rokovacieho poriadku. Veď to naozaj chcete takýmto spôsobom tu zasahovať do fungovania parlamentu? My sme tu rok a pol alebo koľko trvalo, kým sme pripravovali, pokúšali sa nájsť aj konsenzus pri príprave zmien rokovacieho poriadku, lebo to sa dotýka všetkých. A budeme tu aj v opačnej situácii. Verím, že po najbližších voľbách, že my budeme v koalícii a vy v opozícii. Mali sme pracovné skupiny, stretávali sme sa, posielali sme si na pripomienkovanie dokumenty. Niektoré zmeny boli aj zapracované, niektoré nie. Ja som dokonca bola tá, čo som navrhovala, aby možnosť prihlasovania do ústnej rozpravy bola v priebehu celej písomnej rozpravy. To sa vtedy koaličným poslancom a poslankyniam nepáčilo. Ale nakoniec ste to prijali vo forme, ktorá naozaj vytvára priestor pre konštruktívnu diskusiu, pretože sa môžu počas prebiehajúcej rozpravy prihlásiť ďalší ľudia, ktorí môžu nadviazať na to, čo už odznelo, a môžu na to reagovať. To, že ste obmedzili aj predkladateľom čas, podľa mňa to naozaj by bolo potrebné zmeniť, lebo už sme tu zažili zopár situácií, kedy dokonca ministri nemali čas reagovať na to, čo v rozprave odznie, ale inak je to dobrá zmena. Včera som o tom mala debatu aj s pánom Hazuchom zo Smeru, ktorý povedal, že áno, že on podporuje toto, akým spôsobom je to nastavené, a myslí si, že je to dobré, ale keďže my tu môžeme potom diskutovať o tých jednotlivých návrhoch zákonov, tak predsa to len zmeníte, hoci sám aj váš kolega povedal, že je to dobré. Ale my nevieme, ako to chcete zmeniť a čo ešte všetko chcete zmeniť. Takže opakujem moju výzvu. Pán Michelko už zase zmizol, či tak dlho tu nevydržal. Chápem, že teda ja neviem, či on je vôbec stotožnený, že on tu je týmto, týmto človekom, neviem, ako ho označiť, aby sa neurazil. On je teraz taký trošku nervózny z tej kauzy, ktorú má pred súdom, kde ho teda žalovali Čurillovci, tak chápem, že ťažko sa mu to všetko zvláda, lebo ho teda žalovali za 70 na 70 000 nemajetková ujma, tak áno, mal teraz tento týždeň súdne pojednávanie, tak chápem, že nervozita graduje. Ale tak možno by sa nemal nechávať zneužívať na takéto hlúposti, ktoré tu predvádzate. Lebo to je naozaj pod úroveň. Už aj tak je tu latka veľmi nízko nastavená. ===== Áno, musí to teraz, mal tento týždeň súdne pojednávanie, tak chápem, že nervozita graduje. Ale tak možno by sa nemal nechávať zneužívať na takéto hlúposti, ktoré tu predvádzate. Lebo to je naozaj pod úroveň, už aj tak je tu latka veľmi nízko nastavená, ale takýmto spôsobom pristupovať k zmene rokovacieho poriadku Najvyššieho zákonodarného zboru, tak na to by ste sa naozaj mali hanbiť. A teda. Videli sme tu fakt už všeličo, ale toto je, toto je pod úroveň. Ďakujem veľmi pekne.